  Виталий Пронин Кылем арняе Ижын ортчиз удмурт егитъёслэн «Удмурт-а мон?!» форумзы. Егитъёс асьсэ проектъёсынызы тодматӥзы, нош тужгес устоосыз коньдон утӥзы. Пӧлазы - «Удмурт дунне» газетлэнэз. Удмуртиысь Правительстволэн Тӧроезлэн нырысетӥ воштӥсезлэсь ужзэ быдэсъясь Александр Свинин вераз, кытысь проектлы уксё шедьтоно.Кутскон«Удмурт-а мон?!» форум нырысьсэ радъяськиз 2 ар талэсь азьло. Тау «Удмурт Кенеш» но «Шунды» огазеяськонъёслы, егитъёслы туэ форуме нош ик люкаськыны кылдӥз шуыса.Туала удмурт егитъёслэн йыразы туж трос малпанъёс бергало. Соосты зэматыны луэ проект пыр. Но кызьы сое гожтоно? Кытысь уксё шедьтоно? Берпуметӥез сярысь, форум усьтӥськыку, вераз Удмуртиысь Правительстволэн Тӧроезлэн нырысетӥ воштӥсезлэсь ужзэ быдэсъясь Александр Свинин. Нырысь ик, Россиын вань уно фондъёс, грантъёс, со сяна, луэ вазиськыны спонсоръёслы но инвесторъёслы. Дышоно ужаны выль сямен!- Туэ Россиысь Президентлэсь грантъёссэ утӥзы Удмуртиысь 30 огазеяськонъёс. Вуоно арын Президентлэн грантъёсыныз фонд 8 миллиард манет луоз, соос пӧлысь миллиардэз мыноз егитъёслы сӥзем проектъёслы. Удмуртиын тросэз министерствоос но асьсэ удыссылы грантъёс сётъялляло вал. Азьланяз ми ӧдъяськом элькунамы огъя фонд кылдытыны, - шуиз Александр Свинин.Асьсэ проектъёссэс егитъёс эскеризы 5 секциосын: культура, наука но дышетон, азбаръёсты но котырмес утялтон (благоустройство), ивор вӧлмытон, туризм. Котькуд секциын уно проектной малпанъёс чузъяськизы, но устоосыныз гинэ тодматэмын вал Удмуртиысь Правительстволэн Тӧроез Ярослав Семёнов. Умойёсыз гинэ басьтӥзы кузьым: улонэ пыӵатыны коньдон. Асьсэ проектъёссэс егитъёс эскеризы 5 секциосын: культура, наука но дышетон, азбаръёсты но котырмес утялтон (благоустройство), ивор вӧлмытон, туризм.Азбаръёсты утялтонТа ӧръя удмурт форумын нырысьсэ ужазы. Озьы ке но отчы трос егитъёс вуизы, соос сюлмасько асьсэ ёроссы, гуртсы сярысь. Секциын учкемын 9 проект. Пичи Пурга ёросысь Выль Мӧньялась Юрий Николаев шуэ: гуртысь егитъёслэсь ваньмон дырзэс радъяно. Солэн муниципал кылдытэтысьтыз одӥгаз гуртын но йӧнала клуб ӧвӧл. Нош вормиз та секциын Кез ёросысь Светлана Назаровалэн проектэз. Со дэмла Кезын лэсьтыны удмурт шӧмо нылпи парк.- Пиеным удмурт мадёсъёс сярысь вераськыны кутским. Со юа, кин со сыӵе Инмар? Кылдысин? Озьы малпанэ кылдӥз: малы меда Кезын уд лэсьты нылпи площадка, кытын лэйканъёс, ӟечыранъёс луозы удмурт выжыкыл геройёс тусо, - вера Светлана Назарова.Малпанзэ улонэ пыӵа-тыны юрттоз Кун Кенешысь депутат Игорь Стрелков.Лулчеберет Та секцие пыриськиз тужгес трос адями - 30, вуиз 21 проект. Форуме уксё курыны гинэ ӧвӧл, куд-огез асьсэ ужазы азьветлӥсьёсты утчаны но лыктӥзы. Андрей Перевозчиков кылем арын быдэс Удмуртиез пыдын котыртӥз, табере ӧдъя ёросъёсысь усточиос, соослэн киужъёссы сярысь материалъёс бичаны. Кулэ ужась киос! Вавож ёросысь Е. Чернова вера гурт удысысь егит ужасьёс куспын вожвылъяськон сярысь.Юрттэт куре Можга ёросысь Денис Антонов, со радъя фин-угор рок-фестиваль. Со сяна, секцилэн кивалтӥсез Евгения Сундукова дэмлаз лыдэ басьтыны Якшур-Бӧдья ёросысь Василий Широбоковлэсь но малпанзэ, со дэмла улӟытыны крезез, ачиз ик та инструментъёсты лэсьтысалыз но.Ӵошен малпаськыса, секциын вормисе быръемын Вавож ёросысь Елена Черновалэн проектэз. Со ёросысь егитъёслэн «Югдон» центренызы кивалтэ.- Егитъёс гуртэ ужаны уг кылё, - вера Елена Чернова. - Механизаторлэсь, скал кыскисьлэсь, агрономлэсь данзэс ӝутон понна ми малпамы ортчытыны конкурс, луоз 6 номинация. Отчы пыриськозы шаерысьтымы егит ужасьёс. Вормисьёс бадӟым кузьым басьтозы, - вера Елена Чернова.Проектлы дурбасьтӥз Кун Кенешысь депутат, Вавож ёросысь «Колос» эштослэн Тӧроез Владимир Красильников.ТуризмСекцие пыриськиз 18 адями, ваньзы - асьсэ проектъёсынызы.- Трос туристической проектъёссэс возьматӥзы Шаркан но Эгра ёросъёсысь егитъёс. Со сяна, Эгралан али ужпум сылэ: экскурсоводлэсь школазэ кылдытон, - вера секциез нуись, «Лудорвай» музейлэн кивалтӥсез Татьяна Шкляева. Нош вормисен лыдъямы Кизнер ёросысь Татьяна Семаковалэсь «Абатские пещеры» проектсэ. Табере Вуж Бӧдьялан выль маршрут кылдоз. Гурезь гырк котырез утялтыны, чебер карыны юрттоз Ижысь «УралМеталлург-Монтаж» огазеяськон.Дышетон - Та ӧр тужгес висьытӥсез бере, ми малпанъёсты туж чурыт дунъямы. Вал 3 пумо 25 проект. Нырысетӥосыз сӥземын вал нылпи садъёслы, 2-тӥосыз - анай кылэз вӧлмытонлы, 3-тӥосыз - кылэз дышетонлы. Кылсярысь, удмурт кылъя лагерьёсты радъян, дышетскон амалъёс кылдытон но мукет, - вераз секциез нуись, УдГУ-ысь Удмурт кылосбуръя, журналистикая но финно-угроведениея институтлэн кивалтӥсез Наталья Кондратьева. Вуоно арын та форум люкалоз быдэс фин-угор дуннеысь егитъёсты.Секциын одӥг проект но вормисен лыдъямын ӧй вал. Жюри дэмлаз огазеяны Ижысь Софья Волковалэсь, Влад Степановлэсь но Киров улосвылысь Андрей Болтачевлэсь проектъёссэс. Та егитъёс верало удмурт кылэз дышетонъя амалъёсты кылдытон сярысь, соос пӧлын, кылсярысь, видеоурокъёс лэсьтон. Та проектэз пумозяз вуттоно но вуоно арын Президентлэн грантэзлы конкурсэ сётоно.Секциын ӝутэм малпанъёслы дурбасьтӥз «Удмурт Кенеш» огазеяськонлэн тӧроез Татьяна Ишматова. Озьы Эгра ёросысь Чимошуре книгаос басьтэмын луозы - отын ӧвӧл библиотеказы. Ёросъёсын дышетӥсьёслы семинаръёс радъяськозы но Кезысь нылпи садэ ветлӥсьёслы фестиваль ортчоз.Ивор вӧлмытонСекциын шараямын вал «Удмурт дунне» газетлэн выль проектэз.- Секциын ог 15 адями ужаз, но 6-7 малпан гинэ чузъяськиз. Троссэ проектъёсты ӧжыт уксёен но кужымен быдэстыны луэ. Кылсярысь, видеокылбуръёс лэсьтыны, удмурт «Ералаш» радъяны. Та проектъёс, зэмзэ ке, вань ни, соосты улӟытоно гинэ, - секцилэсь ужзэ йылпумъяса, вераз «Удмурт дуннелэн» редакторез Зинаида Рябинина. - Мыным кельшиз Ижысь Мария Галеевалэн малпанэз. Со верамъя, Ижысь 9-тӥ школа бордын ужа Удмуртиысь писательёслэн музейзы. Сое ас вакытаз кылдытӥз критик Зоя Богомолова, отын солэн рукописьёсыз но кыллё. Кулэ та музеез тупатъяны-выльдыны, оло, мукет юртэ но поттыны. Возьыт, но быдэс элькунамы али ӧвӧл литературной музей.Вормисъёс пӧлы пыртэмын «Удмурт дунне» газетлэн выль проектэз. Солы луыса газетъёс улӟозы! Эскеримы ни: егитъёслэн «Дарт» газетысьтызы, кылсярысь, видео но учкыны луэ. «Дарт: ватсам дунне» приложениез малпаз Пичи Пурга ёросысь андроид-разработчик Гриша Григорьев. Ватсэтэз, Google магазинысь кыскыса, телефонэ пуктоно но, газетысь D букваен туспуктэм вадьсы камераез интыяд ке, телефонын видео шудыны кутскоз. Валаськом, газетлэн азьланез ӵапак таӵе туала амалъёс бордын. Нош кин ке оскиз вал-а, газетын телевизор но улоз шуыса? "Удмурт дунне" газетлы юрттӥськоно кариськиз Кун Кенешысь депутат, Пичи Пурга ёросысь ужбергатӥсь Павел Чушъялов.- Таӵе ватсэт асьме газетамы гинэ ӧвӧл, мукетъёсаз но мед ужасал, - пусйиз Зинаида Рябинина.Шумпотымон: газетлы юрттӥськоно кариськиз Кун Кенешысь депутат, Пичи Пурга ёросысь ужбергатӥсь Павел Чушъялов.* * *Оглом вераса, форум пайдаё ортчиз. Кин ке кулэ адямиосын тодматскиз, кин ке проектэзлы уксё шедьтӥз... Валтӥсез: кылдӥз малпанъёсын аспӧртэмлыко песьтэр. Азьланяз яркытъёсыз одно ик улонэ пыџалозы. Озьы ке но егитъёслы ӧз тырмы дышетон люкетэз. Проект мед вормоз шуыса, кызьы сое гожтоно? Оскиськом, вуоно арын та юанлы ми валэктон шедьтом. Уго соку ужрад эшшо но паськытгес луоз, шаерамы со люкалоз быдэс фин-угор дуннеысь егитъёсты.Мария Векшина Туспуктэмъёс: udmurt.ru  Максим Агафонов, "УД"  